ไฟแนนซ์ทูเดย์
..หลังจากข้าราชการน้ำดีคนหนึ่งของกระทรววงการคลัง คือ กฤษฎา อุทยานิน ผู้อำนวยการสสำนักบริหารหนี้สาธารณะ หรือ สบน. ได้เสียชีวิตลงเมื่อเดือน มี.ค.ที่ผ่านมา ทำให้มีการจับตาเรื่องตำแหน่ง ผอ.สบน.ต้องว่างลง
16 เม.ย. 2558

..หลังจากข้าราชการน้ำดีคนหนึ่งของกระทรววงการคลัง คือ กฤษฎา อุทยานิน ผู้อำนวยการสสำนักบริหารหนี้สาธารณะ หรือ สบน. ได้เสียชีวิตลงเมื่อเดือน มี.ค.ที่ผ่านมา ทำให้มีการจับตาเรื่องตำแหน่ง ผอ.สบน.ต้องว่างลง
..งานนี้หากพลิกดูคนในพบว่ามี เอด วิบูลย์เจริญ ซึ่งเป็นรอง ผอ.สบน. รักษาการในตำแหน่ง ที่ปรึกษาด้านหนี้สาธารณะ และ ธีรัชย์ อัตนวานิช รอง ผอ.สบน. ที่รับหน้าที่โฆษกคอยแถลงข่าวพ่วงด้วยอีกตำแหน่งหนึ่ง
..ส่วนระดับ 10 ตั้งรองปลัด, ผู้ตรวจราชการกระทรวง และที่ปรึกษากระทรวง ก็มีโอกาสขยับมาเป็น ผอ.สบน.ได้หมด ในชั้นนี้เห็นจะมี สุวิชญ โรจนวานิช ผู้ตรวจราชการกระทรวงการคลัง ซึ่งย้ายจากรอง ผอ.สบน. ที่รักษาการในตำแหน่งที่ปรึกษาด้านตลาดตราสารหนี้ และเป็นลูกหม้อเก่าแก่ของ สบน.มาก่อน น่าจะเป็นเต็งหนึ่งอีกคนในตอนนี้
..ส่วนจะเลือกใครต้องขึ้นกับ สมหมาย ภาษี รมว.คลัง ซึ่งเชื่อว่าน่าจะเลือกได้ไม่ผิดฝาผิดตัว เพราะมี 2 อดีต ผอ.สบน. อย่าง จุฬารัตน์ สุธีธร และ พรรณี สถาวโรดม เป็นที่ปรึกษารัฐมนตรี คอยให้คำแนะนำอยู่
..เห็นแล้วงงกับนโยบายกระตุ้นรากหญ้าของกระทรวงการคลัง ที่ยอมตั้งงบปีละ 800 ล้านบาท เพื่อจ่ายชดเชยการลดดอกเบี้ยให้กับโครงการกองทุนหมู่บ้าน ตามข้อเรียกร้องเพื่อให้สามารถไปปล่อยกู้ให้สมาชิกในอัตราที่ไม่สูงจนเกินไป ซึ่งเตรียมจะนำเรื่องเข้า ครม.เร็วๆ นี้
แต่กลับไม่ยอมรับภาระโครงการสินเชื่อดอกเบี้ยพิเศษวงเงิน 1.5 หมื่นล้านบาท ที่มีการเสนอให้กระทรวงการคลังช่วยรับภาระดอกเบี้ยแทนเอสเอ็มอี 3% คิดเป็นเงินปีละ 450 ล้านบาท ทั้งๆ ที่เรื่องนี้มีการอนุมัติผ่าน ครม.มาเป็นเดือนแล้ว แต่กลับมีการเตะถ่วงให้นำข้อมูล รายละเอียด มาชี้แจงกันใหม่ในที่ประชุมคณะกรรมการติดตามการใช้งบประมาณปลายเดือนนี้
..เห็นแบบนี้แอบสงสัยว่า มาตรการลดความเหลื่อมล้ำคงไม่ถูกโฉลกกับกระทรวงการคลัง แต่ก็ขอให้ช่วยคิดถึงประชาชนด้วย เพราะการให้ความช่วยเหลือ หรือออกมาตรการใดๆ ต้องมีความเป็นธรรมกับคนทุกภาคส่วนด้วย เพราะเอสเอ็มอีก็ถือเป็นฟันเฟืองหนึ่งในการกระตุ้นเศรษฐกิจของประเทศได้